  Руслан Нуриахметов Анжелика Тихонова корреспондент Программист, спортсмен, киуж ужась, дуннеез котыръясь, мер ужен вырись – вань та кылъёслы валэктонъёс пӧртэм удмурт мобильной ватсэтъёсты, программаосты кылдытӥсьлы Григорий Григорьевлы тупало. Кылем ар пумын пиосмурт Удмуртилэн тӧроезлэсь «Признание» премизэ басьтӥз. Со сярысь «Меӵ удмуртъёс» ӵектосысьтымы таяз веранамы. «Уг малпаськы вал, программист луо шуыса» Григорий Григорьев Пичи Пурга ёросысь Сосновка гуртын вордӥськиз. Одӥг аресаз Мария анаеныз, Леонид атаеныз, Николай но Галина агай-апаеныз ӵош ёросысьтызы ик Выль Мӧнья гуртэ улыны выжизы. Отын со будӥз, кыдаз. Анаез но атаез колхозын тыршизы. Анаез кладовщик луыса, нош атаез – шофёр. Соин, дыр, Григорий но пичи дыръяз руль бергатӥсь луон сярысь малпаськылӥз. Нош будэмезъя компьютеръёсын тунсыкъяськыны кутскиз. «Мон уг но малпаськы вал, программист луо шуыса. Но каллен-каллен, школаысен ик, соин тунсыкъяськыны кутски. Информатика урокъёсын милемыз марлы ке но дышетӥзы, но программированилы ӧз. Нош мыным со тунсыко вал бере, мон нимысьтыз книга басьтӥ – программированилы ас коже дышетскон книга шуод-а, мар-а сое, программированилэсь кылзэ дышетонъя, ас поннам сое дышетӥ»                                                                       Григорий Григорьев, программист Школа бере Удмурт кун университетэ пыриз – математикая факультетысь прикладной информатика но математика ӧрез бырйиз. Ас кожаз люкам тодон-валанъёсыз дышетсконзэ трослы каньылгес каризы. Университетын тодонлык басьтон аръёсаз ик егит удмурт азьветлӥсь Алексей Шкляев компьютер клавиатуралы удмурт букваосын раскладка пуктыны каньылгес программа кылдытыны ӵектӥз. Озьы тросэзлы тодмо UdmurtPackage ватсэт кылдӥз. Бӧрысь, 2011-2012 аръёсы, Андроид платформаын ужась телефонъёслы со выллем ик программа кылдытыны умой луысал шуыса, удмурт кибашлы Василий Широбоков вазиськиз. «Андроид соку сыӵе тодмо ӧй вал ай. Кутске гинэ вал ай со вӧлмытскыны. Мынам аслам но ӧй вал Андроид телефонэ. <…> Но вал тунсыко, кызьы меда программаос гожъяно шуыса. Валан вал ини, но кызьы сое пользовательлы вайыны, сётыны, со вал валантэм юан, малы ке шуоно мынам сыӵе опытэ ӧй вал на. Соин тӥни мон понна со сыӵе вызов вал – лэсьтыны программа, кудӥныз мукет адямиос вырозы»                                                                      Григорий Григорьев, программист Григорий тунсыкъяськыны кутскиз, кызьы сыӵе ватсэтъёс лэсьтӥсько но, ивор шедьтыса, аслэсьтыз программазэ кылдытӥз. «Мынам соку аслам Андроид устройствое ӧй вал ай, симуляторын гинэ сое эскери вал, т.е. куке Андроидлы кыӵе ке приложение гожтӥськом, ми сое дась устройствоын яке симуляторын эскерыны быгатӥськом, кудӥз компьютерын лэзиське. Тӥни мон сое компьютерын гинэ эскерыны быгатӥ вал, кызьы со ужа. Нош улэпкын адӟеме ӧй вал. Сэре кинлэсь ке но телефонзэ курыса, учки»                                                                       Григорий Григорьев, программист «Мон валасько удмурт программаос кылдытонлэсь кулэлыксэ» Озьы Григорий удмурт кылэн, сое азинтонэн герӟаськем программаос кылдытон сюрессэ кутскиз. Туннэ нуналлы со трос гинэ мобильной ватсэтъёс лэсьтӥз ни. Соос пӧлын удмурт кылэз ас кожн дышетонъя «Кылдысин» программа, «Удмурт Дунне» газетлэн «Дарт» ватсэтэзлы суредэз «улӟытӥсь» приложение, удмурт алфавитэн шудон но мукет. Со сяна, Григорий куинь ар ӵоже «Шундыкар» лагерьын ӧнерчи луыса тыршиз ни. Отын пиналъёсты программированилы, мобильной шудонъёс кылдытыны дышетӥз. Озьы ӵошен «Алиас» ӝӧквыл шудонъя «Ӧлиас» шудон-ватсэт кылдытӥзы.   Нош 2021-тӥ арын Григорий «Яндекс.Навигаторез» удмурт сямен вераськись кариз. «Навигатор удмурт кылын луысалыз ке шуыса малпанэ кемалась вал ини. Но со кызьы ке но шӧдтэк шорысь пӧрмиз. Мон малпай, малы меда уз луы, кылсярысь, дась приложение удмурт озвучкаез пыртыны. Кутӥ приложениез, сое кӧня ке серттыны, пушсэ учкыны луэ, кызьы со ужа. Отысь адӟи, файлъёсыз вань шуыса, кудъёссэ луэ воштыны. Гожтӥ Сашалы Бикузин. Дася, шуисько, мыным аудиофайлъёс, гожты озвучка, мон тыныд келяло, мар кулэ гожтыны. <…> Собере мон соосты пыртӥ, утчаны гинэ, пӧрмоз-а, уз-а шуыса. Пӧрмиз. <…> Бӧрысь официальной версияз но вуиз. Мон воксё уг малпаськы вал, Яндекс сое аслаз приложенияз пыртоз шуыса»                                                                       Григорий Григорьев, программист Озьы ик кылем арын Григорий Григорьев Россиысь тодосъя академилэн Урал ёзэтысьтыз Эскеронъёсъя удмурт федерал центрысь машинаосын дышетонъя лабораториысь тодосчиосын ӵош удмурт текстэз куарае берыктӥсь программа (синтезатор удмуртской речи) кылдытӥз. Ӵапак со понна 2021-тӥ ар пумын Удмуртилэн тӧроезлэсь «Признание» премизэ басьтӥз. Пусъе, нокыӵе данъет уг возьма вал шуыса, уго со понна уг тыршы – адямилы пайда ваён понна. Озьы ке но, ужам ужзэ синйылтӥзы шуыса, шумпотэ. Туэ воргорон синтезатор бордын ужзэ азьланьтоз, сое йылаз-пумаз вуттоз. Нош эшшо тодосчиосын ӵош ик синтезаторез мукет ласянь ужаттӥсь – куараысь текстэ берыктӥсь (распознаватель удмуртской речи) программа лэсьтон бордын ужалоз. «Со нейронной сеть пыр ик лэсьтэмын луоз. Но со, синтезатор речиен ӵошатыса, секытгес задача ини, малы ке шуоно синтезаторын каньылгес –, текст сётӥськом но, сое одӥг адями лыдӟе, одӥг куара гинэ. Нош распознавательын секытгес, малы ке шуоно асьмеос ваньмы пӧртэм сямен вераськиськом, кыӵе ке но шумъёс луыны быгато, сое секытгес ини валаны»                                                                       Григорий Григорьев, программист Туала улонын рос-прос программистъёслы кулэяськон туж бадӟым. Григорий Григорьев ассэ палэнын но, ужъёссэ удмурт кылэн герӟатэк но возьматыны быгатысал, дыр. Но со бырйиз таӵезэ сюресэз. «Мон валасько солэсь (удмурт программаос кылдытонлэсь – ред.) кулэлыксэ, со кулэ шуыса. Милям, жаляса верано, ӧвӧл мукет адямиос, кудъёсыз сыӵе ӵектосъёс лэсьтыны быгатысалзы. Оло, вань но, но соос уг выро соин, яке мон уг тодӥськы. Нош мон мар ке лэсьтӥсько бере, валасько, со кулэ шуыса. Со шумпоттэ, мылкыд ӝутске эшшо мар ке выльзэ лэсьтыны, мар ке выльзэ малпаны. Собере со мынам аслам анай кылы бере, мынам потэ, со мед улоз шуыса»                                                                       Григорий Григорьев, программист «Асме воштонтэм адямиен уг лыдъяськы» Ужъёсыз, удмурт калыклы сяна, программистлы аслыз но бадӟым пайда ваё. «Мон али ӧй луысал андроид-разработчик, соку удмурт клавиатура ӧй лэсьтысал ке. Со пыр мон дышетскисько, кыӵе ке но опыт басьтӥсько. Озьы ик со мукет адямиослы но, аслым но кыӵе ке но пайда вае, соин ик мылкыд ӝутске. Со азьлань мыныны кужым сётэ»                                                                        Григорий Григорьев, программист Программаос кылдытӥсьлэн кылъёсызъя, али анай-атаез но калленэн валаны кутско ини, мар со ужа, уго асьсэос но Андроид телефонъёсын выро, пиенызы кылдытэм программалы луыса, удмурт букваосын ог-огзылы гожъясько. «Азьло уггес валало вал, мар карисько, мар дауртӥсько шуыса. Али вань ини кӧня ке валанзы! Мон соослы уг валэктӥськы, мар карисько, кыӵе ӵектосъёсы вань, соос ӵемысь СМИ пыр тодо, мар мон ужасько (серекъя – ред.)»                                                                     Григорий Григорьев, программист Григорий ассэ кулэен шӧдӥсько, шуэ. Но, воштонтэм адямиен уг лыдъя. Котькыӵе удысын ужась муртлэн сое воштыны быгатӥсез луыны кулэ, шуэ. Озьы ке но, «Нош аслад вань-а сыӵе адямиед?» юанэлы ӧвӧл на шуыса валэктон сётӥз. Программист пусъе, шоро-куспо андроид-ватсэт лэсьтыны, кутсконысеныз адями дорозь вуттытозь, кык-куинь толэзь кошке. Нош бӧрысь, ӵектос азьланьтӥське ке, со бордын ялан ужаны, выльдонъёс пыртаны кулэ на. «Программирование – со сыӵе уж, кудаз тон весь код уд гожъяськы, кызьы адӟытъяло киноосын яке кытын. Луыны быгатэ озьы но, нуналаз одӥг чур код гожтод, но умой луоз ини. Куддыръя одӥг чур но луытэк быгатэ, малы ке шуоно кулэ ӧвӧл трос код гожтыны, кулэ шонер код гожтыны. Со шонер код одӥг чурын гинэ луыны быгатэ. Соин трос дыр быре малпаськонлы, кызьы со луыны кулэ, йыр пушкын. Огъя вераса, киын уд, йырын тросгес ужаськод»                                                                   Григорий Григорьев, программист «Кунгож сьӧрын улыса утчасал» Вераны кулэ, Григорий Григорьевлэн валтӥсь ужан интыез –Санкт-Петербургысь огазеяськон. Озьы со одӥг но ӝыны ар ӵоже кунмылэн лулучеберет шоркараз улӥз но ужаз, отын быдэс дуннеын кутӥськись калыккуспо ӵектосъёс бордын тыршиз. Компаниын ужзэ али но азьланьтэ, но табере Удмуртиысен ини. 2018-тӥ арын пиосмурт берен вордскем палъёсаз берытскиз. Кызьы ачиз пусъе, бадӟым, трос калыко карлэсь жадиз, дорез кыскиз. Санкт-Петербургын улон вакытаз трос пол гинэ кунгож сьӧры потаз. Финляндиез, Эстониез, Польшаез, Швециез, Венгриез, Австриез, Чехиез но мукет кунъёсты адӟиз. «Тужгес бадӟымез, кудаз мон ветлӥ, кудӥз тужгес зол кельшиз мыным, со, дыр, Испание ветлэме. Отын трос интыостӥ ми ветлӥм, Майорка острове но вуылӥм, ӧжыттэк быдэссэ котыртӥм, мопедэн но ворттылӥм гурезьёстӥ. Туж тунсыко вал»                                                                     Григорий Григорьев, программист Григорий вера, кунгож сьӧрын улыса но утчаны мылкыдыз вань. Кылсярысь, Эстониын. Но али солы дась ӧвӧл на. Нош эшшо Россиысь ик мукет улосвылъёсын улыны малпанъёсыз вань. «Трос вал малпан Сочие кошкыны. Малы ке шуоно отын зарезь но, гурезьёс но. Мон яратӥсько ворттылыны гурезь куасэн. Но малы ке но Удмуртия монэ ӧз лэзьы»                                                                   Григорий Григорьев, программист «Ӝытъёсы телевизор учкыса уг пукиськы» Спорт сярысь верано ке, со Григорий Григорьевлэн улоназ пичи дырысеныз ик вал. Али Выль Мӧнья гуртын  укмыс классъем выль школа сылэ, нош со пинал вакытэ гуртазы покчи классъёсты гинэ дышетӥзы. Витетӥ классэ потыса, пиналъёс тодон-валан люканы вить иськемлы палэнын интыяськем Улын Юри гуртэ ветлылӥзы. Ӵапак соку пияш куасэн бызьылонлы синмаськиз. Вылаз ик агаез со спортэн выре вал, со кадь луэмез потӥз. «Ми отчы маин ке но ветлыны кулэ вал. Кин ке но автобусэн ветлэ вал, дыр, нош мон эшъёсыным куасэн ветлӥсько вал. Котькуд нунал ӵукна вить километр куасэн Юриозь мынӥськод вал. Со дисциплинировать каре. Эшшо ми куасэн секцие ветлӥськом вал бере, дышетскем бере но куасэн бызьылӥськом, тренироваськиськом вал. Собере берен куасэн ик бертӥськом вал»                                                                   Григорий Григорьев, программист Школаын дышетскон вакытаз Григорий куасэн бызьылонъя пӧртэм ӵошатскылонъёсы но пыриськылӥз. Вормонъёс басьяз. Нош али кыӵе спортэн нимаз уг выры ни шуыса пусъе. Ужез ялан компьютер сьӧрын пуконэн герӟаськемын бере, тазалыксэ утён понна гинэ толалтэзэ куасэн, гужемзэ велосипедэн пота, бызьылэ. Эшшо пичи дырысеныз ваньмон дыръяз киуж ужаны яратӥз: мар ке бичаны, лэсьтыны. «Мон гуртын ӝытъёсы телевизор учкыса уг пукиськы вал, весь мар ке но карисько, лэсьтӥсько вал. Мыным со кельше вал, мар ке лэсьтыны, малпаны аслым. Туж кемалась ини электроникаен вырыны яра. Кызьы со ваньмыз пушказ ужа, учкыны, мар ке но аслым лэсьтыны»                                                                     Григорий Григорьев, программист Тодаз вае, куке но 20-лэсь трос режимъем лампа лэсьтӥз вал шуыса. Нош берлозэ – квадрокоптер бичаз. «Кемалась номыр но уг лэсьтылӥськы ни вал, но одӥг вакытэ тӥни малпай дрон (квадрокоптер) бичаны. Вань, кудъёсыз магазинын вузасько, дасесь, нош вань, кудъёссэ аслыд бичаны кулэ. Соос мукетэсь, FPV дрон нимасько англи кылын. Отын озьы ик камераез вань, но со камераысь суредэз экран вылысь уд учкиськы, нимысьтыз шлем пыр. Сое йыр вылад дӥсяськод но, ачид лобаськод кадь. Сыӵе шӧдон кылдэ»                                                                    Григорий Григорьев, программист  Григорийлэн верамезъя, сыӵе квадрокоптер нимаз ёзъёслэсь бичаське, конструктор сямен. Огшоры дронэн ӵошатыса, солэн управлениез мукетгес но, секытгес но, со понна олокызьы но «лобаны» эрик сётэ, коть йырчукин но. Соин снимать карем видеоужъёс но мукетъёсызлэсь висъясько. Со сяна, Григорий крезьгуро инструментъёсын шудонэн тунсыкъяське. Гитараен шудэ. Ассэ удмурт рок-группаын но утчамез вань. «Со кыӵе ке но льӧль малпан вал, кыӵе ке но группае пыриськыны, шудыны. Озьы пӧрмиз, Влад Степанов кылдытэ вал группа (Peace Pu группа – ред.) , мон отчы сюри. Со вакытэ кутски вал дышетскыны барабанэн шудыны, малпасько вал барабанщик луо, но валай, опытэ ӧжытгес на шуыса, группаын шудон понна кулэ тросгес соин вырыны»                                                                   Григорий Григорьев, программист Озьы со бас-гитараен шудыны кутскиз. «Бас-гитараен мынам ноку но шудэме ӧй вал отчыозь, нош акустикаен вал ини. Соин шудыны мон ачим дышетски, школа вакытам ай, кыӵе ке но опытэ вал ини. Малпай, мынам потэ утчаме шуыса. Нырысь ик мынам бас-гитарае но ӧй вал, арендовать карыса группаын шудыны турттӥ. Влад мыным адӟытӥз, валэктӥз. Собере мон аслым бас-гитара басьтӥ»                                                                    Григорий Григорьев, программист Со сяна, ваньмон дыръяз Григорий эшъёсыныз пумиськылыны тырше. Шутэтскон нуналъёсы гуртаз, анаез-атаез доры бертылэ. Нош эшшо пӧртэм удмурт ужрадъёсы ветлэ. «Удмуртлык бадӟым инты басьтэ мынам улонам. Мынам тани валтӥсь уже соин герӟаськемын ӧвӧл нокызьы но, но мон быгатӥсько висъяны дыр удмуртлыклы. Ваньмон дыръям быгатӥсько удмуртлыкен вырыны. Соин, малпасько, со бадӟым инты басьтэ шуыса»                                                                     Григорий Григорьев, программист Озьыен, Григориез программист, ватсэтъёс. программаос кылдытӥсь сяна, музъемез котыръясь но, киуж ужась но, спортсмен но, крезьгурась но, мер ужась но шуыны луэ. Кытысь гинэ дыр шедьтэ?! «Мон уг тодӥськы, кытысь мыным дыр сюре солы ваньмызлы! Но пичиен-пичиен со ваньмыз пӧрме. Со уг пӧрмы шуак: кутскид, лэсьтӥд но всё. Солы кыӵе ке но дыр кулэ ик. Но, кызьы верай вал ини, мон уг учкиськы телевизор. Мон тыршисько вырыны маин ке но пайдаё, мыным кельшись ужен. Соин, дыр, созэ но, тазэ но вуттӥсько»                                                                   Григорий Григорьев, программист «Семьяе луиз ке – улонэ ӝыныё удалтӥз шуыны луоз» Азьланяз Григорий Григорьев выль ӵектосъёс бордын но ужаны малпа. Со сяна, азьвылъёссэ азинтыны. Кылсярысь, «Кылдысин» ватсэтсэ. «Сое азьланьтэм потэ вал, малы ке шуоно со Андроидлы гинэ. Мон андроид-разработчик бере, мынам тросэз приложениосы Андроидъёслы. Нош озьы ик потэ вал, со Айфонъёсын но мед ужалоз шуыса. Но со понна воксё нимаз приложение лэсьтыны кулэ»                                                                   Григорий Григорьев, программист Нош льӧль малпаназ – удмурт Алиса (куараен юрттӥсь) кылдытыны. Со сяна, кыӵе ке но куараё ассистент яке арбери лэсьтыны, кудӥз тонэн удмурт кылын вераськыны быгатоз. «Али мынам потэ нейросетьёсын умойгес дышетскем, валам, кызьы со ужа ваньмыз, кызьы со лэсьтӥське»                                                                   Григорий Григорьев, программист Эшшо Григорий аслэсьтыз семьязэ кылдытон сярысь но малпаське. Улоназ со уг тырмы на шуыса пусъе. Луысал ке, улонэз ӝыныё удалтӥз шуыны луысал. «Малпасько, луоз мынам семьяе куке но! Асме озьы ик адӟисько, IT удысын ужало шуыса, но, возможно, кӧня ке мукет ӧрын. <…> Нош эшшо аслам нимаз коркаям улэме потэ. Но карлы матын»                                                                   Григорий Григорьев, программист Тегъёс: удмуртъёс егитъёс Удмуртия ПичиПурга Мерлык меӵудмуртъёс  